अफगानिस्तानमाथि नेपालको जित
नेपाली यू–१९ क्रिकेटले अफगानिस्तान यू–१९ सँग हारको शृंखलालाई रोकेको छ । पवन सर्राफको अलराउन्ड प्रदर्शन र सागर ढकालको ४ विकेट सहयोगमा नेपाली यू–१९ क्रिकेट टोलीले चार टिम सम्मिलित यू–१९ क्रिकेट प्रतियोगितामा आइतबार अफगानिस्तान यू–१९ लाई २५ रनले पराजित गर्‍यो ।
काठमाडौँ — नेपाली यू–१९ क्रिकेटले अफगानिस्तान यू–१९ सँग हारको शृंखलालाई रोकेको छ । पवन सर्राफको अलराउन्ड प्रदर्शन र सागर ढकालको ४ विकेट सहयोगमा नेपाली यू–१९ क्रिकेट टोलीले चार टिम सम्मिलित यू–१९ क्रिकेट प्रतियोगितामा आइतबार अफगानिस्तान यू–१९ लाई २५ रनले पराजित गर्‍यो ।भारतमा भइरहेको प्रतियोगितामा पहिलो दुई खेल हारेर यसअघि नै दुवै टोली बाहिरिसकेको अवस्थामा अफगानिस्तानमाथिको जित नेपालका लागि सान्त्वना मात्र बन्यो । नेपाली यू–१९ ले मंगलबार तेस्रो स्थानका लागि हुने प्लेअफ खेलमा अफगानिस्तान यू–१९ कै सामना गर्नेछ । भारतीय क्रिकेट बोर्डको आयोजनामा लखनऊको इकाना अन्तर्राष्ट्रिय रंगशाला ‘बी’ मैदानमा टस हारेपछि ब्याटिङ गर्न आएको नेपालले पवनको नटआउट ७८ रनमा ४९.३ ओभर खेल्दै १ सय ८९ रन बनाई अलआउट भयो । अफगानिस्तान यू–१९ लाई नेपालले ४७.४ ओभरमा १ सय ६४ रनमै रोक्यो । २०११ मा आयरल्यान्डमा भएको यू–१९ विश्वकप छनोटमा आयरल्यान्डलाई पराजित गरेयता नेपालले प्रमुख प्रतिद्वन्द्वी बन्दै आएको युद्धग्रस्त राष्ट्रमाथि यू–१९ मा पाएको यो पहिलो जित हो । माथिल्लोक्रमका ब्याट्सम्यान लस्करै आउट हुनेक्रमले निरन्तरता पाउँदा पवनले ९६ बल खेली १० चौका र १ छक्का प्रहार गरे । उनले रसिद खानसँग आठौं विकेटका लागि ६५ रन जोडेका थिए । रसिदले ४९ बलमा २ चौकासहित २४ रन बनाए ।माथिल्लोक्रममा तृतराज दास ४, कप्तान आसिफ शेख ३, अरुण ऐरी शून्य, लोकश बम १६, सन्दीप जोरा २८ र भीम सार्की १३ रनमा आउट भएका थिए । अफगानिस्तान यू–१९ का नाविद मोहम्मद काविरले ३, अविद मोहम्मादी र अरिफ खान दवलतजाईले २–२ विकेट लिए । मोहम्मादीलाई नवौं ओभरमा ९ रनमा कमलले बोल्ड गरी नेपाललाई पहिलो सफलता दिलाए, जति खेर अफगानिस्तानको ४० रन थियो । २० ओभरमा ५८ रन बनाउँदा अफगानिस्तानको ४ विकेट गुमिसकेका थिए । पछिल्लो तीनै विकेट सागरले लिएका थिए ।इजाज अहमद मेरानले अब्दुल रहमान मेरानीसँग मिलेर अफगानिस्तानको स्कोर १ सय कटाए । तल्लोक्रममा विकेट झरिरहे पनि तेस्रो नम्बरमा ब्याटिङ गरेका मेरानले डटेर खेल्दा अफगानिस्तानको आशा अझै मरेको थिएन । ९६ बलमा ५७ रन बनाएका उनलाई रसिद खानले बोल्ड गरे । म्यान अफ द म्याचमा सागर चुनिए । उनले १० ओभरमा ३ मेडन राख्दै २९ रन खर्चेर ४ विकेट लिए । कमल र रसिदले २–२ विकेट लिए ।आइतबार भएको समूह चरणको अन्तिम खेलमा ‘ए’ ले ‘बी’ लाई १ सय ५२ रनले पराजित गर्‍यो । यी दुई टोली नै मंगलबार फाइनल खेल्दै छन् ।